WHAUP ผนึก Electrolux ลุยติดตั้ง “โซลาร์รูฟ” 0.50MW-จ่อปิดดีลอีก 10MW ภายในปีนี้
WHAUP ผนึก Electrolux ลุยติดตั้ง “โซลาร์รูฟ" 0.50MW-จ่อปิดดีลอีก 10MW ภายในปีนี้
20 ส.ค. 2561

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทฯ ยังคงเดินหน้าในการติดตั้งและบริการแบบครบวงจรในโครงการ Solar Rooftop อย่างต่อเนื่อง คาดว่าภายในไตรมาส 3/2561 จะมีการติดตั้งและบริการแล้วเสร็จได้ทั้งสิ้นเพิ่มอีก 2.6 เมกะวัตต์
โดยล่าสุดบริษัทได้มีการเซ็นสัญญาร่วมกับบริษัท อีเลคโทรลักซ์ ประเทศไทย จำกัด ในการติดตั้งแผง solar rooftop จำนวน 0.50 เมกะวัตต์ ที่โรงงานของ Electrolux ซึ่งตั้งอยู่ในเขตประกอบการดับบลิวเอชเอระยอง ซึ่ง Electrolux จะประหยัดพลังงานตลอดระยะสัญญา 20 ปี โดยไม่มีการลงทุนหรือการบริหารจัดการแต่อย่างใด
“WHAUP มีการให้บริการแบบครบวงจรตั้งแต่การลงทุนให้ทั้งหมด ออกแบบ ดำเนินการวิศวกรรมติดตั้งและก่อสร้าง และขอใบอนุญาต ให้จนผลิตไฟฟ้าได้สมบูรณ์ รวมทั้งเดินระบบ และซ่อมบำรุงให้ตลอดอายุสัญญา ด้วยทีมวิศวกรที่มีความชำนาญเฉพาะทาง และมีประสบการณ์ให้บริการลูกค้าโรงงานอุตสาหกรรมในด้านพลังงานและสาธารณูปโภคมายาวนาน ถือเป็นจุดแข็งของบริษัทที่ทำให้เราสามารถช่วยออกแบบโปรแกรมการประหยัดพลังงานที่ดีที่สุดให้กับลูกค้าจากบริการ  Solar Rooftop ของเรา” นายวิเศษ กล่าว
ทั้งนี้ ภายหลังจากที่ติดตั้งระบบ Solar Rooftop แล้วเสร็จบริษัทจะมีส่วนช่วยในการรักษาสิ่งแวดล้อมจากการใช้พลังงานแสงอาทิตย์ ซึ่งเป็นพลังงานสะอาด จะช่วยลดการปล่อยก๊าซคาร์บอนไดออกไซต์จากภาคการผลิตไฟฟ้าได้ถึงประมาณ 400 ตันต่อปี ตลอดอายุโครงการ
โดยปัจจุบัน WHAUP ยังอยู่ระหว่างเจรจากับบริษัทลูกค้าในนิคมอุตสาหกรรมของดับบลิวเอชเอและนิคมอุตสาหกรรมอื่นๆ ที่ให้ความสนใจโครงการ Solar Rooftop และคาดว่าจะมีการเซ็นสัญญาได้ในปีนี้อีกประมาณ 10 เมกะวัตต์ จากเดิมที่ลูกค้า เริ่มทยอยจ่ายไฟฟ้าไปแล้ว 9 โครงการ จำนวน 4.8 เมกะวัตต์ ซึ่งถือเป็นสัญญาณที่ดี เนื่องจากลูกค้าในนิคมอุตสาหกรรมให้ความสนใจพลังงานที่เป็น Clean Energy ที่สามารถช่วยลดต้นทุน ประหยัดพลังงาน และรักษาสิ่งแวดล้อม อันถือเป็นโครงการนำร่องที่ผู้ประกอบการในนิคมอุตสาหกรรมของดับบลิวเอชเอ สามารถนำไปเป็นแบบอย่างได้
ด้านนายคริส ดินีน ผู้จัดการโรงงาน บริษัท อีเลคโทรลักซ์ ประเทศไทย จำกัด เปิดเผยว่า บริษัทมีนโยบายเน้นความสำคัญด้านการประหยัดพลังงานและการเป็นมิตรต่อสิ่งแวดล้อม ได้ทำการลงทุนติดตั้งระบบ Solar Rooftop ขนาด 0.1 เมกะวัตต์ ไปแล้วก่อนหน้านี้โดยใช้งบประมาณของบริษัทเอง
ขณะที่ต่อมาทราบถึงบริการของ WHAUP ในการติดตั้งและดูแลรักษาระบบ Solar Rooftop โดย WHAUP จะลงทุนให้ทั้งหมด และขายไฟคืนให้กลับ Electrolux จึงตัดสินใจใช้บริการของ WHAUP ทำให้สามารถติดตั้ง Solar เพิ่มอีก 0.5 เมกะวัตต์ เป็น 0.6 เมกะวัตต์ตามเป้าหมายเชิงนโยบายที่วางไว้ โดยที่ Electrolux ไม่ต้องมีภาระในการลงทุนหรือจัดการดูแลระบบแต่อย่างใด